প্রত্যক্ষদর্শী ও স্থানীয়রা জানান, ভগীরথপুরের জঙ্গি আস্তানার বাড়িটি ঢাকা-সিলেট মহাসড়ক থেকে তিনশ মিটারের মধ্যে। সেখান থেকে প্রায় দুই কিলোমিটার দূরত্বে অন্য জঙ্গি আস্তানা মাধবদীর ছোট গদাইরচরের (গাংপাড়)বাড়িটি। দুইটি বাড়িই ৫ থেকে ৭ অক্টোবরের মধ্যে ভাড়া নেওয়া হয়েছে বলে বাড়ির মালিকদের পক্ষ থেকে পুলিশকে জানানো হয়েছে। ভগিরথপুরের পাঁচতলা বাড়িটির মালিক বিল্লাল হোসেন কাপড় ব্যবসায়ী। তিনি ওই ভবনের পঞ্চমতলার একটি ফ্ল্যাট জঙ্গি সন্দেহভাজন ওই নারী ও পুরুষের কাছে ভাড়া দিয়েছিলেন। পঞ্চম তলার অন্য ফ্ল্যাটের ভাড়াটিয়া সাইফুল ইসলাম সাহেদ বলেন, ‘আমার পাশের ফ্ল্যাটেই ওই দুইজন থাকতেন। তাদের পরিচয় আমি জানি না। তবে তাদের বয়স ২৫ থেকে ৩০ বছরের মধ্যে। বাসা ভাড়া নেওয়ার পর তাদের সঙ্গে আমার একদিন দেখা হয়েছে। সম্ভবত তারা ৫/৭ অক্টোবর ভাড়া নেন। বাড়িওয়ালা বিল্লাল তাদের কাছে একাধিকবার জাতীয় পরিচয়পত্র চাইলেও তারা শুধু কালক্ষেপণ করছিলেন। তাদের ঘরে দুই-একটি কাপড়ের ব্যাগ আর দুইটি খাবারের প্লেট ছাড়া আর কিছুই ছিল না। তারা ঘর থেকেও তেমন বের হতেন না। কেউ কথা বলতে চাইলেও এড়িয়ে যেতেন। আমার কিছুটা সন্দেহ হয়েছিল। পরে আমি ৯৯৯-এ কল করব ভাবছিলাম। এরই মধ্যে সোমবার সন্ধ্যার পর পুলিশ বাড়ি ঘেরাও করে রাত আনুমানিক ৩টার দিকে আমাদেরকে সরিয়ে দেয়।’